Teplá (prítok Perca)

Teplá je potok na dolnom Pohroní, na území okresu Levice. Je to ľavostranný prítok Perca, meria 4 km a je tokom IV. rádu.

Opis toku 
Pramení v Ipeľskej pahorkatine severovýchodne od obce Hontianska Vrbica. Sprvu tečie severojužným smerom, podteká cestu III. triedy Hontianska Vrbica - Santovka, prudko sa stáča a tečie na západ. Následne vteká do intravilánu Hontianskej Vrbice, kde sa oblúkom stáča znovu na juh a preteká celým intravilánom, priamo cez centrum obce. Na dolnom toku tečie popri areáli miestneho poľnohospodárskeho družstva na pravom brehu a z ľavej strany priberá kanál vznikajúci západne od kopca Okrúhlica (230 m n. m.). Južne od obce sa opätovne prudko stáča na západ, tečie súbežne s cestou I. triedy č. 75 a juhozápadne od spomenutej obce sa v nadmorskej výške cca 142 m n. m. vlieva do Perca.

Potoky na Slovensku
Povodie Hrona
Vodné toky v Podunajskej pahorkatine
Vodné toky v okrese Levice